
РЕШЕНИЕ
№ РС-389-25-073

	Днес, 04.08.2025 г., Комисията за противодействие на корупцията /КПК/, в състав:

	За председател: Антон Славчев
	Член: Антоанета Цонкова	
	Член: Пламен Йоцов
	
У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-182/30.06.2025 г. на Комисия за противодействие на корупцията (КПК) по сигнал с рег. № С-389/20.06.2025 г.
	Производството е образувано срещу Слав Монов – изпълнителен директор на Изпълнителна агенция „Автомобилна администрация“ (ИААА).
	По същество в сигнала се твърди, че в средата на м. март 2025 г. за изпълнителен директор на Изпълнителна агенция „Автомобилна администрация“ е назначен Слав Монов. В същото време негова роднина по сватовство – Х. М., заемаща длъжността „директор“ на Дирекция „Човешки ресурси“ в изпълнителната агенция, е на пряко негово подчинение. Х. М. живее във фактическо съжителство на съпружески начала със С. М. – брат на Слав Монов, което обстоятелство е декларирано от нея в подадените декларации за имущество и интереси по Закона за противодействие на корупцията. С. М. и Х. М. имат общо дете – С. М.
	Твърди се, че за първото тримесечие на 2025 г. изпълнителният директор, като работодател на М., й е разпределил средства за допълнително материално стимулиране.
  	От министъра на транспорта и съобщенията са изискани  и с писмо с вх.№ КПК-9862-2/17.07.2025 г. на КПК са представени: Трудов договор № 25/14.03.2025 г. на Слав Монов.
	Във връзка с твърденията в сигнала от Изпълнителния директор на Изпълнителна агенция „Автомобилна администрация“ са изискан  и с писмо с вх.№ КПК-9862-3/18.07.2025 г. на КПК е представен Трудов договор № 694/30.11.1988 г. за назначаване на Х. М. на длъжността „специалист ТРЗ и личен състав“ в ИААА, Допълнително споразумение № 05/04.01.2000 г., Заповед № 10/15.07.2007 г., Заповед № 584/30.01.2020 г. за преназначаване на Х. М. на длъжността „директор“ на Дирекция „Човешки ресурси“, длъжностна характеристика от 13.04.2020 г. за длъжността „директор“ на Дирекция „Човешки ресурси“, Списък на сумите за разпределение съгласно оценките към IV-то тримесечие за 2024 г., поименно и по длъжности, изплатени други начисления за ДМС по служители за периода от м. януари 2025 г. до м. юни 2025 г., Заповед № РД-01-77/27.01.2025 г. за определяне на суми за ДМС за постигнати резултати през четвъртото тримесечие на 2024 г., Заповед № РД-01-315/28.04.2025 г. за определяне на суми за ДМС за постигнати резултати през първото тримесечие на 2024 г. и заповеди за изменение на длъжностното и поименното разписание на длъжностите в ИААА за периода от 06.02.2025 г. до 03.07.2025 г.
	Служебно е извършена справка в Регистър НБД „Население“, в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ) и в Регистъра на трудовите договори на Национален осигурителен институт.
	Служебно е извършена справка в Регистър на лицата, заемащи висши публични длъжности на Комисията за противодействие на корупцията.
	
От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Слав Монов заема длъжността „изпълнителен директор“ на Изпълнителна агенция „Автомобилна администрация“ по силата на трудов договор № 25/14.03.2025 г., сключен  на основание чл. 67, ал. 1 т. 1 от КТ  във вр. с чл. 54, ал. 4 и ал. 5 от Закона за администрацията, сключен с министъра на транспорта и съобщенията, считано от 17.03.2025 г.
	От извършена справка в Регистър НБД „Население“ се установява, че Слав Монов е брат на М. Й. М. М. Й. М. и Х. Т. М. имат общо дете – С. М. М., родена на 17.01.2012 г. М. Й. М., Х. Т. М. и С. М. М. имат общ настоящ и постоянен адрес в гр. С.
	Х. Т. М. заема длъжността „директор“ на Дирекция „Човешки ресурси“ в Изпълнителна агенция „Автомобилна администрация“ по силата на Заповед № 584/30.01.2020 г. за преназначаване от длъжността „началник отдел“ Човешки ресурси, издадена от Б. Р. – изпълнителен директор, считано от 01.02.2020 г.
	На 28.04.2025 г. Слав Монов, в качеството си на Изпълнителен директор на Изпълнителна агенция „Автомобилна администрация“ е издал Заповед № РД-01-315/28.04.2025 г., на основание чл. 67, ал. 7, т. 5 от Закона за държавния служител, чл. 25 от Наредбата за заплатите на служителите в държавната администрация, чл. 5, чл. 17, т. 6 и чл. 23 от Вътрешните правила за работната заплата в ИААА, с която определя сума за допълнителни възнаграждения за постигнати резултати през първото тримесечие на 2025 г. в размер на 219 503 лв.
	В т. 3 от заповедта определя оценки за дейността на административните звена през първото тримесечие на 2025 г., съгласно приложения формуляр за определяне на оценките за постигнати резултати на дирекциите в ИААА.
	В т. 4 от заповедта определя оценки на ръководителите в административните звена през първото тримесечие на 2025 г., съгласно приложения формуляр за определяне на оценките и допълнителните възнаграждения за постигнати резултати на директорите на дирекции в ИААА.
	Контрола по изпълнение на заповедта е възложен на главния секретар на ИААА.
	Видно от Списък на сумите за разпределение, съгласно оценките през първото тримесечие за 2025 г., по структурни звена и длъжностни наименования, на Х. Т. М., заемаща длъжността „директор“ на Дирекция „Човешки ресурси“ в ИААА е определена сума за допълнително възнаграждение в размер на 798 (седемстотин деветдесет и осем) лв.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 62, ал. 2 от ЗПК.
	За да е осъществен конфликт на интереси по смисъла на незаконно придобитото имущество (ЗПКОНПИ) (отм.), респективно по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша публична длъжност, респективно публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Слав Монов, в качеството си на изпълнителен директор на Изпълнителна агенция „Автомобилна администрация“ е лице, заемащо публична длъжност по смисъла на чл. 6, ал. 1, т. 18 от ЗПК и компетентна да се произнесе относно наличието или липсата на конфликт на интереси по отношение на същия е Комисията за противодействие на корупцията.	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на Закона за противодействие на корупцията (ЗПК), предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително.
	Съгласно разпоредбата на §1, т. 12 от ДР на ЗПК „Фактическо съжителство на съпружески начала“ е доброволно съвместно съжителство на съпружески начала на две пълнолетни лица, по отношение на които не съществува родство, представляващо пречка за встъпване в брак, което е продължило повече от две години и при което лицата се грижат един за друг и за общо домакинство.
	В хода на производството е установено, че М. Й. М. и Х. Т. М. имат общо дете и общ настоящ и постоянен адрес, обстоятелство налагащо извода, че същите са във фактическо съжителство на съпружески начала, по смисъла на §1, т. 12 от ДР на ЗПК.
	Х. Т. М. от 01.02.2020 заема длъжността „директор“ на Дирекция „Човешки ресурси“ в Изпълнителна агенция „Автомобилна администрация“ по силата на Заповед № 584/30.01.2020 г., издадена от Б. Р. в качеството му на изпълнителен директор.
	В хода на производството е установено, че в изпълнение на правомощията си на изпълнителен директор на Изпълнителна агенция „Автомобилна администрация“ Слав в Монов е издал Заповед № РД-01-315/28.04.2025 г., с която определя сума за допълнителни възнаграждения за постигнати резултати през първото тримесечие на 2025 г. в общ размер на 219 503 лв., на ръководителите в административните звена, въз основа на формуляра за определяне на оценките и допълнителните възнаграждения за постигнати резултати на директорите на дирекции в ИААА, в това число и на Х. Т. М., заемаща длъжността „директор“ на Дирекция „Човешки ресурси“ в Изпълнителна агенция „Автомобилна администрация“ – в размер на 798 (седемстотин деветдесет и осем) лв.
	Обстоятелството, че Слав Монов е брат на М. Й. М., живеещ на съпружески начала с Х. Т. М., като помежду им липсва сключен граждански брак, не може да обоснове свързаност по §1, т. 9 от ДР на ЗПК между Слав Монов и Х. Т. М. Това е така, тъй като в българското законодателство не се съдържа правна разпоредба, приравняваща роднините на две лица, живеещи на съпружески начала, на роднини по сватовство. Съществуващата уредбата разграничава два вида сватовство – връзка между съпруга и роднините на другия съпруг и връзка между роднините на единия съпруг и роднините на другия съпруг (между сватовете), като и при двата случая сватовството е последица на брака.
	При липсата на установена свързаност, липсва и частният интерес от евентуално упражнените от овластеното лице правомощия по служба. Липсата на упражнени правомощия по служба или липсата на частен интерес от упражнени такива от лицето, заемащо публична длъжност, изключват наличието на нарушение на разпоредбите на Глава Осма, Раздел II от ЗПК, което води и до липсата на конфликт на интереси по отношение на Слав Монов в качеството му на изпълнителен директор на Изпълнителна агенция „Автомобилна администрация“  - лице, заемащо публична длъжност по смисъла на чл. 6, ал. 1, т. 18 от ЗПК.
	Комисията е направила своите изводи за наличие на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно до липсата на конфликт на интереси, по отношение на Слав Монов, в качеството му на изпълнителен директор на Изпълнителна агенция „Автомобилна администрация“ и лице заемащо публична длъжност по смисъла на чл. 6, ал. 1, т. 18 от ДР на ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Слав Монов с ЕГН *********, изпълнителен директор на Изпълнителна агенция „Автомобилна администрация“ и лице, заемащо публична длъжност по смисъла на чл. 6, ал. 1, т. 18 от ЗПК, във връзка с издаването на Заповед РД-01-315/28.04.2025 г., поради липса на частен интерес – негов или на свързано с него лице по смисъла на § 1, т. 9, б. „а“ от ДР на ЗПК.
	
	Препис от Решението да се изпрати на Софийска градска прокуратура, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


		КОМИСИЯ:

ЗА ПРЕДСЕДАТЕЛ:………………..…….…./АНТОН СЛАВЧЕВ/

ЧЛЕН:……………………….………..../АНТОАНЕТА ЦОНКОВА/

ЧЛЕН:…………………………………………. /ПЛАМЕН ЙОЦОВ/




 

